Krce v nohach v tehotenstve
Dobrý deň, chcela by som sa spýtať. Lekár mi doporučil užívať magnézium v tehotenstve, lebo mám kŕče v nohách, ale nepovedal mi aký výrobok a koľko mg má mať. Užívam vitamíny pre tehotné Jamieson Prenatal DHA. Ďakujem
Dobrý deň,
Ďakujeme za vašu otázku. Podľa Úradu verejného zdravotníctva Slovenskej republiky je odporúčaná denná dávka horčíka pre tehotné ženy 350 mg. Časť dennej dávky človek príjme aj vo forme stravy. Hlavným zdrojom horčíka sú banány, sušené marhule, strukoviny, orechy, ryby, mäso, syry či jogurty a plnotučné mlieko. Ak sa dopĺňa aj formou lieku či výživového doplnku, je dôležité si vybrať jeho správnu formu, ktorá bude dobre vstrebateľná. Magnézium môže byť v tabletách viazané na organickú aj anorganickú formu. Príkladom anorganickej je oxid, uhličitany, chloridy či hydroxidy. Nevýhodou tejto formy je nízka biologická dostupnosť, čiže nízke uvoľňovanie a absorbovanie magnézia. Preto je vhodnejšia oorganická forma- orotát, laktát či citrát, ktoré zabezpečia vyššiu absorpciu horčíka. Najvyššiu vstrebateľnosť má horčík viazaný v chelátovom komplexe.
Tehotné ženy by nemali užívať šumivé formy magnézia (kvôli vyššiemu obsahu sodíka). Horčík je potrebné na konci tehotenstva (36. - 38.týždeň) vysadiť, aby nedošlo k ovplyvneniu kontrakčnej činnosti.
Pre tehotné ženy je vhodný napríklad
Magnerot
. V tomto lieku je horčík v kombinácii s kyselinou orotovou, ktorá zlepšuje jeho vstrebávanie. Každá tableta obsahuje 500 mg orotátu horečnatého, dihydrát, čo zodpovedá 32,8 mg horčíka. Ak lekár neurčí inak, liečba sa začína dávkou 3x denne 2 tablety počas prvého týždňa, potom sa pokračuje s dávkou 1-2 tablety 1-2x denne. Dĺžka liečby je minimálne 6 týždňov a je vhodný aj na dlhodobé užívanie.
Rovnako vhodný je tiež liek
Magnesii lactas Galvex
, ktorý obsahuje horčík vo forme laktátu. Jedna tableta obsahuje 500 mg mliečnanu horečnatého dihydrátu (magnéziumlaktátu dihydrátu), čo zodpovedá 51 mg horčíka. Dávkovanie je 2-3x denne 1 tableta.
Pri súbežnom užívaní horčíka s výživovým doplnkom Jamieson Prenatal Complete+DHA je potrebné dodržať časový odstup minimálne 3 hodiny.
Prajem pekný zvyšok dňa.
S pozdravom
Mgr. Tamara Jakúbeková